正樂府十篇 卒妻怨
作者：皮日休
朝代：唐

paragraphs: 河湟戍卒去，一半多不迴。
家有半菽食，身爲一囊灰。
官吏按其籍，伍中斥其妻。
處處魯人髽，家家杞婦哀。
少者任所歸，老者無所攜。
況當札瘥年，米粒如瓊瑰。
纍纍作餓殍，見之心若摧。
其夫死鋒刃，其室委塵埃。
其命即用矣，其賞安在哉。
豈無黔敖恩，救此窮餓骸。
誰知白屋士，念此飜欸欸。